บริษัทเรทติ้งญี่ปุ่นมั่นใจประเทศไทยเดินหน้าได้
คลังปลื้ม R&I จากญี่ปุ่น คงอันดับเครดิตไทยยังมีเสถียรภาพ หลังเจอน้ำท่วมใหญ่
7 มี.ค. 2555

คลังปลื้ม R&amp;I จากญี่ปุ่น คงอันดับเครดิตไทยยังมีเสถียรภาพ หลังเจอน้ำท่วมใหญ่
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) เปิดเผยว่า บริษัท เรทติ้ง แอนด์ อินเวสเมนต์ อินฟอร์เมชั่น อิงค์ (R&amp;I) ซึ่งเป็นบริษัทจัดอันดับความน่าเชื่อถือของญี่ปุ่น ได้ยืนยันสถานะอันดับความน่าเชื่อถือของรัฐบาลสกุลเงินต่างประเทศที่ระดับ BBB และความน่าเชื่อถือของรัฐบาลสกุลเงินบาทที่ระดับ BBB+ และคงสถานะแนวโน้มอันดับความน่าเชื่อถือของไทยที่ระดับมีเสถียรภาพ (Stable) 
นอกจากนี้ ยังยืนยันอันดับความน่าเชื่อถือหนี้รัฐบาลระยะสั้นสกุลเงินต่างประเทศที่ A-2 เนื่องจากเศรษฐกิจของไทยฟื้นตัวอย่างรวดเร็วจากวิกฤตน้ำท่วมในช่วงที่ผ่านมา ซึ่งไทยยังสามารถคงดุลบัญชีเดินสะพัดให้อยู่ในระดับเกินดุลได้ ขณะที่การบริหารจัดการด้านการคลังก็ยังคงมีความแข็งแกร่ง ขณะที่ความขัดแย้งด้านการเมืองในภาคประชาชนก็ไม่เป็นปัญหาต่อการฟื้นฟูประเทศหลังน้ำท่วม เพียงแต่ยังมีปัจจัยที่ต้องจับตามองเกี่ยวกับการรักษาเสถียรภาพทางการเมืองและการฟื้นตัวของเศรษฐกิจไทย
ทั้งนี้ ปัญหาโครงสร้างทางสังคมของประเทศ เช่น ความแตกต่างของระดับรายได้ระหว่างสังคมเมืองและสังคมชนบทยังไม่ถูกขจัด รวมถึงปัญหาการแก้ไขรัฐธรรมนูญและการเดินทางกลับมาของ พ.ต.ท.ทักษิณ ที่อาจนำไปสู่ความรุนแรงทางการเมือง
อย่างไรก็ตาม ถึงแม้จะเกิดเหตุการณ์ความไม่สงบขึ้นอีกครั้ง R&amp;I ยังคงเห็นว่า นโยบายดึงดูดเงินทุนจากต่างประเทศของรัฐบาลที่นักลงทุนชาวต่างชาติให้การพิจารณาในแง่บวก จะยังคงไม่เปลี่ยนแปลง และประเทศไทยน่าจะยังรักษาพื้นฐานทางเศรษฐกิจไว้ได้
R&amp;I ยังเชื่อว่าการลงทุนตามมาตรการรองรับเหตุการณ์น้ำท่วมและปรับปรุงระบบโครงสร้างพื้นฐานที่มีแนวโน้มเพิ่มสูงขึ้น จะทำให้รัฐบาลบริหารจัดการทางการคลังเพื่อรักษาระดับการเจริญเติบโตทางเศรษฐกิจที่เพิ่มขึ้น 4.9% และการรักษาวินัยทางการคลังไว้ได้